Matriekseun huis toe maande ná fratsongelukJG Oosthuizen. Foto: Facebook JG se familie het die aankondiging op ŉ Facebook-blad gemaak wat ter ondersteuning vir hom opgestel is. “Ons sal JG vanmiddag by Riverfield gaan haal. Dit is soos ŉ mini-trekkery met sleepwaentjies en ŉ paar motors om al sy goed weer by die huis te kry. Dit was ŉ lang vier maande,” het Ezeth, JG se ma, op die blad gesê. “Ons sien uit na die volgende fase van JG se herstel. Ons weet daar sal nuwe uitdagings wees, maar ons weet ook JG is ŉ absolute kampioen. Saam kan ons enige uitdagings oorkom.” Maroela Media het vroeër berig JG het sy rugstring ernstig beseer nadat hy in ŉ golf in die see ingeduik en vermoedelik ŉ sandbank getref het. Hy is as ŉ C5-kwadrupleeg geklassifiseer en het van sy skouers af ondertoe min of geen gevoel nie. Hy sou in 2016 met sy matriekjaar by Hoërskool Linden begin het. JG is maande lank in die Life Rivierfield Lodge behandel waar hy vaardighede moes aanleer soos om sy nekspiere te gebruik om op ŉ skootrekenaar te tik en sy gemotoriseerde rolstoel te beheer. Hy is self baie opgewonde om terug by die huis te wees en het op Facebook gesê hy tel die minute af tot die span opdaag wat sy goed sal help pak en hom huis toe neem. “Riverfield was goed vir my en veral die laaste week het ek nogal goeie vordering met my herstel en aanpassing gemaak, maar ek is so gereed om huis toe te gaan en tussen al my mense te wees. Dink net, vanaand is ek by die huis en my pelle net om die draai!”